Цвета Порязова
Нощно дежурство

chitanka.info

Нощните дежурства в кардиологията не бяха никак леки. Затова повечето от сестрите лягаха за минути в дежурната стая облечени, колкото да им отпочинат краката. За Мария Петрова те бяха още по-трудни. Демокрацията я завъртя във въртележката си, започнаха масови съкращения навсякъде и изведнъж тя се озова на улицата. На 45 години и въпреки висшите си образования. Върна се към първата си професия на медицинска сестра и така се озова в отделението с около 100 болни. Тази вечер с нея дежурен санитар беше Васил — бивш преподавател. И той с висше образование. На шега, а някои и със злоба ги наричаха „интелектуалния екип“.

Някъде след полунощ тя приседна уморена на кушетката и посегна към кафето. На вратата се почука. „Сестро, на баба Велика й е зле“. Мария изтича по стълбите към втория етаж, където бяха женските стаи. Баба Велика тихо плачеше. „Какво има, боли ли те нещо?“ — попита сестрата и хвана ръката й, за да премери пулса. „Не ме боли нищо. Моля те, не се сърди, но ми е мъчно за Христо, затова плача“.

Сестра Петрова знаеше кой е нейният син — известен в зората на демокрацията с политическата си дейност свещеник, който не слизаше от екрана на телевизора. „Той е в чужбина, не съм го виждала много отдавна“ — продължи старицата. Мария погали ръката на баба Велика, седна до нея и се заслуша в думите й. Като сподели болката си, тя се успокои и неусетно заспа. А сестрата се прибра в дежурната стая, за да изпие отдавна изстиналото кафе.

На другата сутрин разказа на колежките си за случая, но изненадващо за нея две от тях избухнаха: „Какви са тия интелигентщини? Защо ги учиш така? Нито си психотерапевт, нито поп. Утре и нас ще ни вика за няма нищо“. Усмивката на Мария се стопи. Грубата действителност си беше казала думата… За пореден път…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.